
МОНГОЛ УЛСЫН ИХ ХУРЛЫН
[bookmark: _h06h22z21kh1]ТОГТООЛ

2026 оны 05 сарын 29 өдөр     		            Дугаар 25                     Төрийн ордон, Улаанбаатар хот


    Монгол Улс дахь хүний эрх, 
    эрх чөлөөний байдлын талаарх 25 дахь 
    илтгэлийг хэлэлцсэнтэй холбогдуулан 
    авах зарим арга хэмжээний тухай

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Монгол Улсын Их Хурлын хяналт шалгалтын тухай хуулийн 15 дугаар зүйлийн     15.5 дахь хэсэг, Монгол Улсын Хүний эрхийн Үндэсний Комиссын тухай хуулийн         9 дүгээр зүйлийн 9.2 дахь хэсгийг үндэслэн Монгол Улсын Их Хурлаас          ТОГТООХ нь:

1.Монгол Улсын Хүний эрхийн Үндэсний Комиссын Монгол Улс дахь хүний эрх, эрх чөлөөний байдлын талаарх 25 дахь илтгэлийг Монгол Улсын Их Хурал хэлэлцсэнтэй холбогдуулан хүний эрх, эрх чөлөөг хангах, хамгаалах, дэмжих чиглэлээр дараах арга хэмжээг авч хэрэгжүүлэхийг Монгол Улсын Засгийн газар /Н.Учрал/-т даалгасугай:

1/Хүүхэд хамгааллын тогтолцооны талаар анхаарах зарим асуудлаар:

а/үе тэнгийн болон цахим орчны дээрэлхэлтээс урьдчилан сэргийлэх, хамгаалах, түүний хор нөлөөг арилгах чиглэлээр эрх зүйн орчныг боловсронгуй болгох талаар санал боловсруулах, хүний нөөц, ур чадвар, холбогдох салбар дундын зохион байгуулалт, уялдаа холбоо, хамтын ажиллагааг сайжруулах;

б/хүүхдийг мансуурах болон сэтгэцэд нөлөөт бодист автахаас урьдчилан сэргийлэх, хамгаалах, нөхөн сэргээх үйл ажиллагааны үр дүнг үнэлж, танилцуулах;

в/хүүхэд хамгааллын үндэсний̆ тогтолцооны бүрэлдэхүүн хэсэгт хамаарах бүтэц, нэгж тус бүрийн хуулиар хүлээсэн чиг үүргээ үр нөлөөтэй хэрэгжүүлэхэд шаардлагатай зардлын хэмжээг тэдний бодит хэрэгцээ, үйлчилгээний хүртээмжтэй уялдуулан тогтоож, санхүүжилтийг шийдвэрлэх асуудлаар санал боловсруулах; 

г/шинээр томилогдсон болон ажиллаж байгаа албан хаагчдын мэдлэг, ур чадварыг дээшлүүлэх, мэргэшүүлэх, чиг үүргийн онцлогт нийцсэн чадавхжуулах болон давтан сургалтыг тогтмол зохион байгуулах; 

д/хүүхэд хамгааллын чиглэлээр иргэний нийгмийн байгууллагатай хамтран ажиллах хүрээг нэмэгдүүлэх, төрийн чиг үүргийг тэдгээр байгууллагаар гүйцэтгүүлж байгаа тохиолдолд хүүхэд хамгааллын үйлчилгээний хувьсах зардлыг олгох асуудлыг холбогдох хууль тогтоомжид хэрхэн тусгах санал боловсруулах; 

е/хүүхэд хамгааллын үйлчилгээний чанар, хүртээмжийг нэмэгдүүлэх, түр хамгаалах байр, нэг цэгийн үйлчилгээний төвийн орчин, нөхцөлийг хүүхдийн ялгаатай хэрэгцээ болон тэдний онцлог байдалд нийцүүлэн сайжруулах;

ё/нэг цэгийн үйлчилгээний төвийн стандарт болон Хүүхэд хамгааллын тухай хуульд заасан холбогдох дүрэм, журам, бусад эрх зүйн баримт бичгийг батлах; 

ж/хүүхэд хамгааллын үндэсний тогтолцооны бүрэлдэхүүн хэсэгт хамаарах бүтэц, нэгж тус бүрийн үйл ажиллагаанд хяналт-шинжилгээ, үнэлгээ хийх, тэдний хоорондын ажлын уялдаа холбоог сайжруулах, дотоод хяналтын механизмыг боловсронгуй болгох, илэрсэн зөрчил, дутагдлыг арилгах, хариу арга хэмжээг шуурхай авах тогтолцоог бүрдүүлэх; 

з/хүүхдийн төлөө сангийн хөрөнгөөр санхүүжүүлж байгаа төсөл, арга хэмжээний ач холбогдол, үр нөлөөний байдалд дүн шинжилгээ хийж, уг дүн шинжилгээний үр дүнд үндэслэн Засгийн газрын тусгай сангийн тухай хуульд заасны дагуу төсөл, арга хэмжээ, санхүүжилтийн хэмжээг тогтоох, зарцуулалтын нээлттэй, ил тод байдлыг хангах зохицуулалтын хэрэгжилтийг сайжруулах; 

и/Хүүхэд хамгааллын тухай хуулийн 48 дугаар зүйлийн 48.1 дэх хэсэгт заасан “Хүүхэд хамгааллын нэгдсэн мэдээллийн сан”-г бүрдүүлж, ашиглалтад оруулах;

к/Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд заасны дагуу Монгол Улсын Ерөнхий сайдын аймаг, нийслэлийн Засаг даргатай байгуулах гэрээнд хүүхдийн оролцоонд үндэслэн хүүхэд хамгааллын төлөвлөгөө боловсруулж, батлан хэрэгжүүлэх, шийдвэр гаргах түвшинд хүүхдийн оролцоог хангах механизмыг бүрдүүлэх зохицуулалтыг тусгах;   

л/аймаг, нийслэл, сум, дүүргийн хэмжээнд хүүхдэд ээлтэй, аюулгүй орчны үнэлгээг тогтмол хийж, уг үнэлгээг хийхдээ хүүхдийн оролцоог хангах, үнэлгээний үр дүнд үндэслэн эрсдэлийн түвшингээр эрэмбэлсэн хүүхдэд ээлтэй, аюулгүй орчныг бүрдүүлэх чиглэлээр аж ахуйн нэгжтэй хамтран ажиллах, хэрэгжүүлэх арга хэмжээ, хөрөнгө оруулалтын төлөвлөгөөг боловсруулан зохих журмын дагуу батлуулах, хэрэгжилтэд хяналт тавих;

м/аймаг, нийслэлийн хэмжээнд эрсдэлт нөхцөлд байгаа болон хөгжлийн бэрхшээлтэй хүүхдийг хичээлээс гадуурх сургалт, чөлөөт цагийг зөв боловсон өнгөрүүлэх арга хэмжээ, нийгмийн оролцооны хөтөлбөрт тогтмол хамруулах бодлого хэрэгжүүлэх;

н/хүүхэд хамгааллын салбарт ажиллаж байгаа ажилтнуудын сэтгэцийн эрүүл мэндийг дэмжих, ажлаас халшрах хам шинжээс урьдчилан сэргийлэх бодлогыг хэрэгжүүлэх.

2/Иргэний эрүүл мэндээ хамгаалуулах, эмнэлгийн тусламж, үйлчилгээ авах эрхийн хэрэгжилтийн талаар: 

а/эрүүл мэндийн салбарын хууль тогтоомжийн хэрэгжилтийн үр дагаварт хийсэн үнэлгээний тайланд үндэслэн эрүүл мэндийн салбарын стандарт, захиргааны хэм хэмжээний актыг шинэчлэх, эмнэлгийн мэргэжилтэн, эрүүл мэндийн ажилтны эрх зүйн байдлыг тодорхойлох болон шинээр нэвтрүүлж байгаа сувилахуйн болон асрахуйн мэргэшсэн тусламж, үйлчилгээтэй холбоотой эрх зүйн зохицуулалтыг боловсронгуй болгох санал боловсруулах;

б/хүний эрүүл мэндэд үзүүлэх үр нөлөө нь шинжлэх ухаанаар нотлогдоогүй мэдээллийг олон нийтийн сүлжээгээр цацаж түгээхийг хориглосон хуулийн зохицуулалтын хэрэгжилтийг сайжруулах, мэргэжлийн бус хүмүүсийн олон нийтийн эрүүл мэндэд хор хохирол учруулахуйц асуудлаар төөрөгдүүлсэн мэдээлэл, зар сурталчилгааг нийтэд түгээхийг хориглох, энэ зохицуулалтыг зөрчсөн этгээдэд хүлээлгэх хариуцлага, хэрэгжилтэд хяналт тавих эрх зүйн зохицуулалтыг холбогдох хууль тогтоомжид тусгах санал боловсруулах;

в/эрүүл мэндийн тогтолцоо, шинжлэх ухааны нотолгоо, эрүүл мэндийн технологийн үнэлгээнд тулгуурлан үндэсний эрүүл мэндийн тусламж, үйлчилгээний багцыг шинээр тодорхойлох; 

г/нийгмийн эрүүл мэндийн тусламж, үйлчилгээг салбарын тэргүүлэх чиглэл болгож, санхүүжилтийг үе шаттайгаар нэмэгдүүлэх санал боловсруулах, салбар дундын бодлогыг уялдуулах;

д/төрийн өмчийн эрүүл мэндийн байгууллагад зайлшгүй шаардлагатай эмийн нөөцийн хангалтыг нэмэгдүүлж, эмнэлгийн тусламж, үйлчилгээний чанар, хяналт, хариуцлагын тогтолцоог бэхжүүлэх;

е/эрүүл мэндийн анхан шатны тусламж, үйлчилгээг алслагдсан бүс нутагт мэдээллийн технологи, харилцаа холбооны хэрэгслийг ашиглан зайнаас үзүүлэх болон хөдөлгөөнт үйлчилгээний хүртээмжийг нэмэгдүүлэх, “хүн төвтэй” нэгдмэл тусламж, үйлчилгээг хөгжүүлэх, яаралтай түргэн тусламжийн дуудлагын бүртгэл, мэдээллийг сайжруулж, хуурамч дуудлагаас үүдэлтэй хохирлыг нөхөн төлүүлэх механизмыг нэвтрүүлэх;

ё/үйлчлүүлэгчийн хувийн мэдээллийг хамгаалах, нэр төр, алдар хүнд халдашгүй байх эрхийг хангах, мэдээлэл авах болон шийдвэр гаргахад оролцох эрхийг баталгаажуулах, халдварт өвчний шалтгаант ялгаварлан гадуурхалтыг бууруулах, гомдлыг үр дүнтэй шийдвэрлэх механизмыг бэхжүүлэх; 

ж/эрүүл мэндийн зардалд иргэнээс гарах хувийн төлбөр болон Монгол Улсад эмчлэх боломжгүй өвчний улмаас гадаад улсад эмчилгээ хийлгэхтэй холбоотой өрхийн санхүүгийн дарамтыг бууруулах бодлогын шийдлийг боловсруулах;

з/Эрүүл мэндийн даатгалын сангаас хөнгөлөлт олгох шаардлагатай эмийн нэр, төрөл, хүртээмжийг бодит хэрэгцээнд нийцүүлэн нэмэгдүүлж, даатгуулагчаас гарах эмийн зардлыг бууруулах бодлогыг үе шаттай хэрэгжүүлэх;

и/Эрүүл мэндийн даатгалын ерөнхий газраас эрүүл мэндийн тусламж, үйлчилгээ үзүүлэгч байгууллагыг сонгох, хамтран ажиллах гэрээ байгуулахдаа тухайн байгууллагын менежмент, нийгмийн хариуцлага, хүний нөөцийн чадавх, дэд бүтэц, санхүүгийн үр ашиг, төсөв, хөрөнгө оруулалтын боломж зэргийг харгалзан үздэг байх шалгуур, стандартыг баталж, мөрдүүлэх; 

к/эрүүл мэндийн салбарт хүний хувийн мэдээллийг хамгаалах асуудал, биометрик мэдээллийн талаарх Хүний хувийн мэдээлэл хамгаалах тухай хуулийн зохицуулалтыг боловсронгуй болгох санал боловсруулах;

л/Монгол Улсын Засгийн газрын 2024 оны 03 дугаар сарын 06-ны өдрийн 100 дугаар тогтоол, Эрүүл мэндийн сайд, Цахим хөгжил, инновац, харилцаа холбооны сайдын 2025 оны А/130, А/58 дугаар хамтарсан тушаалд заасны дагуу эрүүл мэндийн тусламж, үйлчилгээний программ хангамжид тавих шаардлагыг хангасан эсэхэд үнэлгээ хийж, шаардлагад нийцүүлэх, эрүүл мэндийн мэдээллийн нэгдсэн санг бүрдүүлэх ажлыг эрчимжүүлэх; 

м/эмнэлгийн мэргэжилтэн, эрүүл мэндийн ажилтны цалин хөлс, ажлын нөхцөлийг санхүүжилтийн шинэчлэл, ажлын гүйцэтгэл, үйлчилгээний чанар, хүний нөөцийн бодлоготой уялдуулан цогцоор нь сайжруулах, ажлын ачааллыг тэнцвэржүүлэхэд чиглэсэн бодлого боловсруулах. 

3/Шүүх шинжилгээ ба хүний эрхийн талаар: 

а/Шүүх шинжилгээний тухай хуулийн хэрэгжилтийн үр дагаварт үнэлгээ хийж, хүний эрх, эрх чөлөөг зөрчих эрсдэлтэй шүүх шинжилгээний тодорхой төрлийн үйл ажиллагааны эрх зүйн зохицуулалтыг боловсронгуй болгох санал боловсруулах; 

б/шүүх шинжилгээний байгууллагаас хийх шинжилгээний арга зүйн зааврыг шинжилгээний төрөл тус бүрээр үндэсний стандарт болгон боловсруулж, баталгаажуулах;

в/хүний сэтгэцэд учирсан хор уршгийн зэрэглэл тогтоох шинжилгээ, цогцост шинжилгээ хийх үеийн дуу-дүрсний бичлэг, шинжилгээний обьектыг хадгалах, ашиглах, архивлах, устгах журмыг баталж, мөрдүүлэх;
 
г/шүүх анагаах ухааны шинжилгээний лаборатори, бүсийн төв болон аймаг, дүүргийн шүүх шинжилгээний нэгжийг стандартын шаардлага хангасан байртай болгох, техник, тоног төхөөрөмжөөр хангах асуудлыг үе шаттайгаар шийдвэрлэж, шинжилгээний төрөл, үйлчилгээний хүртээмжийг нэмэгдүүлэх;

д/алба хаагчдын ажлын ачаалал, шинжилгээний төрөл, үйл ажиллагааны онцлогийг харгалзан орон тоог нэмэгдүүлэх, нийгэм, эдийн засгийн баталгааг тэдний хэрэгцээ, шаардлагад нийцүүлэн сайжруулах, сэтгэцийн эрүүл мэндийг хамгаалах хөтөлбөр боловсруулж, хэрэгжүүлэх.

4/Олон нийтийн мэдэх эрхийн төлөв байдлын талаар:

а/Нийтийн мэдээллийн ил тод байдлын тухай хууль, Төрийн болон албаны нууцын тухай хууль, Байгууллагын нууцын тухай хууль, Хүний хувийн мэдээлэл хамгаалах тухай хуулиар тогтоосон мэдээллийн төрөл, зааг, ялгаа, агуулгын онцлогийг тодорхой болгож, хууль хоорондын уялдаа холбоог хангах чиглэлээр эрх зүйн зохицуулалтыг боловсронгуй болгох санал боловсруулах;

б/мэдээлэл хайх, хүлээн авах эрхийг хязгаарлах зарчим, шалгуурт нийцсэн эсэхийг шалгасны үндсэн дээр мэдээллийг төрийн нууцад хамааруулах, уг ажиллагаанд олон нийтийн оролцоотой, хараат бус хяналтын тогтолцоог бүрдүүлэх, мэдээллийг төрийн нууцаас гаргах эрх зүйн зохицуулалтыг мэдэх эрхийг хангах суурь зарчимд нийцүүлэн боловсронгуй болгох талаар санал боловсруулах;

в/Нийтийн мэдээллийн ил тод байдлын тухай хуулийн хэрэгжилтийг зохион байгуулах, үнэлэх, хяналт тавих чиг үүрэг бүхий бие даасан, тогтвортой бүтэц (зөвлөл)-ийн эрх зүйн үндэс, бүтэц, зохион байгуулалтыг боловсронгуй болгох болон мэдээлэл авах хүсэлтэд хариу өгөх, мэдээлэл өгөхөөс татгалзсан үндэслэлийг тайлбарлах, шийдвэрийн эрх зүйн үндэслэл, зайлшгүй болон тохирсон байдлыг нотлох, татгалзсан шийдвэрийг шуурхай, үр дүнтэй хянах чиглэлээр эрх зүйн зохицуулалтыг боловсронгуй болгох санал боловсруулах;

г/мэдээлэл өгөхөөс үндэслэлгүй татгалзсан, мэдээллийг хууль бусаар хязгаарлалттай, хаалттай ангилалд хамааруулсан, мэдээлэл гаргаж өгөх хугацааг үндэслэлгүйгээр хэтрүүлсэн нийтийн мэдээлэл хариуцагчид хариуцлага хүлээлгэх зохицуулалтыг Зөрчлийн тухай хуульд тусгах асуудлыг судалж, санал боловсруулах; 

д/нийтийн мэдээлэл хариуцагчийн нээлттэй мэдээллийн сан, систем болон цахим хуудсанд байршуулсан мэдээлэл нь нийтийн мэдэх эрхийг бодитоор хангах нөхцөлийг бүрдүүлэх.

5/Хүний эрх хамгаалагчийн эрхийн хэрэгжилтийн талаар:

а/Хүний эрх хамгаалагчийн эрх зүйн байдлын тухай хуулийн 9 дүгээр зүйлд заасан “Төрийн байгууллага, албан тушаалтан, хуулийн этгээдийн нийтлэг үүрэг”-ийн хэрэгжилтийг хангах асуудлаар шийдвэр гаргах; 

б/төрийн байгууллагын дотоод үйл ажиллагаанд хамаарах дүрэм, журам, сургалтын хөтөлбөрт хүний эрх хамгаалагчийн үйл ажиллагаанд хүндэтгэлтэй хандах, дэмжлэг үзүүлэх, хуульд заасан үүргээ хэрэгжүүлэхэд нь саад учруулахгүй байх үүргийг тусгаж, албан хаагчдын хөдөлмөрийн гэрээ, гүйцэтгэлийн төлөвлөгөө, үнэлгээтэй нь уялдуулах; 

в/хүний эрх хамгаалагчид учирсан болон учирч болзошгүй дарамт, заналхийлэл, удаан хугацаанд үргэлжилсэн стрессээс үүдэх сэтгэл зүйн ачааллыг бууруулах, сэтгэл зүйн болон хууль зүйн зөвлөгөө, мэдээлэл, дэмжлэг үзүүлэх үйлчилгээг бий болгох;

г/төрийн албан хаагчийн богино болон дунд хугацааны сургалтын хөтөлбөрт “хүний эрх хамгаалагчийн эрхийг хамгаалах” агуулгыг тусгах. 

6/Жендэрийн эрх тэгш байдлыг хангахад эрэгтэйчүүдэд тулгамдаж байгаа асуудлын талаар:

а/гэр оронгүй, тэнэмэл амьдралтай иргэдийн талаарх албан ёсны тодорхойлолт гаргаж, бүртгэлжүүлэх, тэдэнд чиглэсэн нийгмийн хамгааллын үйлчилгээг хөгжүүлэх; 

б/Жендэрийн эрх тэгш байдлыг хангах салбар дундын стратеги төлөвлөгөө (2022–2031)-нд бүх төрлийн донтолтыг бууруулах болон ганц бие малчин эрэгтэйчүүдэд тулгамдаж байгаа асуудлыг шийдвэрлэх зорилтот арга хэмжээг тусган, үе шаттайгаар хэрэгжүүлэх; 

в/“сургуульд хамрагдаагүй”, “сургуулиас гадуур”, “огт суралцаагүй”, “сургууль завсардсан” зэрэг нэр томьёог нэг мөр болгож салбар дундын мэдээллийн нэгдсэн санг бий болгох, сургууль завсардалт, сургалтын хоцрогдлыг эрт илрүүлэх, бууруулах, суурь шалтгааныг арилгахад чиглэсэн зорилтот хөтөлбөр боловсруулж, хэрэгжүүлэх; 

г/сэргээн засах тусламж, үйлчилгээний хүний нөөцийг нэмэгдүүлэх чиглэлээр сэтгэл зүйч, нийгмийн ажилтан, донтох эмгэгийг даван туулагчдыг зөвлөгч болгон бэлтгэж, ажиллуулах тогтолцоог бүрдүүлэх, аймаг, сум, дүүрэгт нийгэм, хамт олонд түшиглэсэн сэтгэцийн болон донтох эмгэгийн сэргээн засах тусламж, үйлчилгээг хөгжүүлэх хөтөлбөр боловсруулж, хэрэгжүүлэх; 

д/хязгаарлагдмал орчинд ажил гүйцэтгэхтэй холбоотой аюулгүй ажиллагааны тусгай журам, стандарт, техникийн зохицуулалтыг боловсруулан баталж, мөрдүүлэх; 

е/хөдөлмөрийн аюулгүй байдал, эрүүл ахуйн стандартуудын давхардал, хийдлийг арилгаж, нэгдсэн бүртгэл, ангиллыг шинэчлэх, техникийн зохицуулалтыг батлах; 

ё/амиа хорлох оролдлогыг бууруулах, урьдчилан сэргийлэх хариу арга хэмжээний төлөвлөгөөг баталж, хэрэгжүүлэх. 

2.Энэ тогтоолын 1-д заасан хүний эрх, эрх чөлөөг хангах, хамгаалах, дэмжих чиглэлээр авч хэрэгжүүлэх арга хэмжээний хэрэгжилтийг тооцох шалгуур үзүүлэлт, хүрэх үр дүнг хавсралтаар баталсугай.

3.Энэ тогтоолыг хэрэгжүүлэх төлөвлөгөөг тогтоолын хавсралтаар баталсан хэрэгжилтийг тооцох шалгуур үзүүлэлт, хүрэх үр дүнд нийцүүлэн суурь түвшин болон хүрэх түвшингийн хамт баталж, Монгол Улсын Их Хурлын 2026 оны хаврын ээлжит чуулганы хугацаанд Монгол Улсын Их Хурлын Хууль зүйн байнгын хороонд ирүүлэхийг Монгол Улсын Засгийн газар /Н.Учрал/-т даалгасугай.

4.Монгол Улс дахь хүний эрх, эрх чөлөөний байдлын талаарх илтгэлийг хэлэлцсэнтэй холбогдуулан Монгол Улсын Их Хурлаас баталсан 2019 оны 62, 2021 оны 67, 2022 оны 49, 2023 оны 35, 2024 оны 37, 2025 оны 77 дугаар тогтоолын хэрэгжилтэд давтан хяналт тавих, хэрэгжээгүй шалтгаан, нөхцөлийг тодорхойлох, хэрэгжилтийг эрчимжүүлэх чиглэлээр холбогдох арга хэмжээг авч ажиллахыг Монгол Улсын Засгийн газар /Н.Учрал/-т даалгасугай.

5.Монгол Улсын Хүний эрхийн Үндэсний Комиссын болон гишүүний зөвлөмж, шаардлагыг хууль тогтоомжид заасны дагуу хэрэгжүүлэх, түүнд хяналт тавих, хэрэгжүүлээгүй төрийн байгууллага, албан тушаалтанд хариуцлага тооцох саналаа боловсруулж Монгол Улсын Их Хуралд танилцуулахыг Монгол Улсын Засгийн газар /Н.Учрал/, Монгол Улсын Хүний эрхийн Үндэсний Комисс /Д.Сүнжид/-т тус тус даалгасугай. 

6.Энэ тогтоолын хэрэгжилтийг Монгол Улсын Их Хурлын 2027 оны хаврын ээлжит чуулганы хугацаанд Монгол Улсын Их Хурлын Хууль зүйн байнгын хороонд танилцуулахыг Монгол Улсын Засгийн газар /Н.Учрал/-т даалгасугай.

7.Энэ тогтоолын хэрэгжилтэд хяналт тавьж ажиллахыг Монгол Улсын Их Хурлын Хууль зүйн байнгын хороо /Д.Цогтбаатар/-нд даалгасугай. 




МОНГОЛ УЛСЫН					Н.УЧРАЛ
ИХ ХУРЛЫН ДАРГА				С.БЯМБАЦОГТ 

  Монгол Улсын Их Хурлын 2026 оны 
25 дугаар тогтоолын хавсралт


МОНГОЛ УЛС ДАХЬ ХҮНИЙ ЭРХ, ЭРХ ЧӨЛӨӨНИЙ БАЙДЛЫН ТАЛААРХ 25 ДАХЬ ИЛТГЭЛИЙГ ХЭЛЭЛЦСЭНТЭЙ
ХОЛБОГДУУЛАН ХҮНИЙ ЭРХ, ЭРХ ЧӨЛӨӨГ ХАНГАХ, ХАМГААЛАХ, ДЭМЖИХ ЧИГЛЭЛЭЭР АВЧ ХЭРЭГЖҮҮЛЭХ
АРГА ХЭМЖЭЭНИЙ ХЭРЭГЖИЛТИЙГ ТООЦОХ ШАЛГУУР ҮЗҮҮЛЭЛТ, ХҮРЭХ ҮР ДҮН

	Улсын Их Хурлын тогтоолын дэд заалт
	Шалгуур үзүүлэлт
	Хэмжих нэгж 
	Хүрэх үр дүн

	1/Хүүхэд хамгааллын тогтолцооны талаар анхаарах зарим асуудлаар:

	1.1/а
	үе тэнгийн болон цахим орчны дээрэлхэлтээс урьдчилан сэргийлэх, хамгаалах, түүний хор нөлөөг арилгах чиглэлээр эрх зүйн орчныг боловсронгуй болгох талаар санал боловсруулах, хүний нөөц, ур чадвар, холбогдох салбар дундын зохион байгуулалт, уялдаа холбоо, хамтын ажиллагааг сайжруулах;
	Судалгаа, дүн шинжилгээнд үндэслэн эрх зүйн орчныг боловсронгуй болгох талаар боловсруулсан санал
	Саналын тоо
	Үе тэнгийн болон цахим орчны дээрэлхэлтээс урьдчилан сэргийлэх, хамгаалах, хор нөлөөг бууруулах чиглэлээр эрх зүйн орчныг боловсронгуй болгох нөхцөл бүрдэж, холбогдох байгууллагын хамтын ажиллагаа, хүний нөөцийн чадавх, салбар дундын уялдаа холбоо сайжирч, үе тэнгийн болон цахим орчны дээрэлхэлт буурсан байна.

	1. 
	
	Салбар дундын уялдаа холбоог сайжруулах чиглэлээр хэрэгжүүлсэн арга хэмжээ
	Арга хэмжээний тоо
	

	1.1/б
	хүүхдийг мансуурах болон сэтгэцэд нөлөөт бодист автахаас урьдчилан сэргийлэх, хамгаалах, нөхөн сэргээх үйл ажиллагааны үр дүнг үнэлж, танилцуулах;
	Үр дүнд үнэлгээ хийж,  танилцуулсан баримт бичиг
	Танилцуулсан баримт бичгийн тоо
	Хүүхэд хамгааллын үйлчилгээний чанар, хүртээмж, үр нөлөөг нэмэгдүүлэх бодлогын шийдвэр гаргах үндэслэл бүрдсэн байна.

	1.1/в
	хүүхэд хамгааллын үндэсний тогтолцооны бүрэлдэхүүн хэсэгт хамаарах бүтэц, нэгж тус бүрийн хуулиар хүлээсэн чиг үүргээ үр нөлөөтэй хэрэгжүүлэхэд шаардлагатай зардлын хэмжээг тэдний бодит хэрэгцээ, үйлчилгээний хүртээмжтэй уялдуулан тогтоож, санхүүжилтийг шийдвэрлэх асуудлаар санал боловсруулах; 
	Санхүүжилтийн хэрэгцээ, зардлын тооцоонд үндэслэн боловсруулсан санал
	Саналын тоо
	Хүүхэд хамгааллын үйлчилгээ үзүүлэгч бүтэц, нэгжийн бодит хэрэгцээ, үйлчилгээний хүртээмжид үндэслэсэн санхүүжилтийн тооцоо, санал боловсруулж, бодлого, төсөвт тусгах үндэслэл бүрдсэн байна.

	1.1/г
	шинээр томилогдсон болон ажиллаж байгаа албан хаагчдын мэдлэг, ур чадварыг дээшлүүлэх, мэргэшүүлэх, чиг үүргийн онцлогт нийцсэн чадавхжуулах болон давтан сургалтыг тогтмол зохион байгуулах;
	Зохион байгуулсан чадавхжуулах болон давтан сургалт
	Сургалтын тоо
	Албан хаагчдын чиг үүргээ хэрэгжүүлэх мэдлэг, ур чадвар, хариуцлага сайжирсан байна.

	
	
	Сургалтад хамрагдсан албан хаагч
	Хамрагдсан албан хаагчийн тоо
	

	1.1/д
	хүүхэд хамгааллын чиглэлээр иргэний нийгмийн байгууллагатай хамтран ажиллах хүрээг нэмэгдүүлэх, төрийн чиг үүргийг тэдгээр байгууллагаар гүйцэтгүүлж байгаа тохиолдолд хүүхэд хамгааллын үйлчилгээний хувьсах зардлыг олгох асуудлыг холбогдох хууль тогтоомжид хэрхэн тусгах санал боловсруулах; 
	Хамтын ажиллагаа болон үйлчилгээний санхүүжилтийн талаар боловсруулсан санал
	Саналын тоо
	Иргэний нийгмийн байгууллагын оролцоо, хүүхэд хамгааллын үйлчилгээний санхүүжилтийн эрх зүйн зохицуулалтыг боловсронгуй болгох нөхцөл бүрдсэн байна.

	1.1/е
	хүүхэд хамгааллын үйлчилгээний чанар, хүртээмжийг нэмэгдүүлэх, түр хамгаалах байр, нэг цэгийн үйлчилгээний төвийн орчин, нөхцөлийг хүүхдийн ялгаатай хэрэгцээ болон тэдний онцлог байдалд нийцүүлэн сайжруулах;
	Стандартын шаардлагад нийцүүлэн сайжруулсан түр хамгаалах болон нэг цэгийн үйлчилгээний төвийн байр
	Байрны тоо 
	Түр хамгаалах байр, нэг цэгийн үйлчилгээний төвийн орчин, нөхцөл стандарт шаардлага болон хүүхдийн хэрэгцээнд нийцсэн байна.

	
	
	Түр хамгаалах болон нэг цэгийн үйлчилгээний төвийн байрыг стандартын шаардлагад нийцүүлэн сайжруулсан байдал
	Хэрэгжилтийн хувь
	

	1.1/ё
	нэг цэгийн үйлчилгээний төвийн стандарт болон Хүүхэд хамгааллын тухай хуульд заасан холбогдох дүрэм, журам, бусад эрх зүйн баримт бичгийг батлах;
	Баталсан эрх зүйн баримт бичиг
	Баталсан баримт бичгийн тоо
	Нэг цэгийн үйлчилгээний төвийн үйл ажиллагааны эрх зүйн зохицуулалт бүрдэж, хуулийн хэрэгжилтийг хангах нөхцөл бүрдсэн байна.

	1.1/ж
	хүүхэд хамгааллын үндэсний тогтолцооны бүрэлдэхүүн хэсэгт хамаарах бүтэц, нэгж тус бүрийн үйл ажиллагаанд хяналт-шинжилгээ, үнэлгээ хийх, тэдний хоорондын ажлын уялдаа холбоог сайжруулах, дотоод хяналтын механизмыг боловсронгуй болгох, илэрсэн зөрчил, дутагдлыг арилгах, хариу арга хэмжээг шуурхай авах тогтолцоог бүрдүүлэх;
	Хяналт-шинжилгээ, үнэлгээний тайлан
	Тайлангийн тоо
	Хяналт-шинжилгээ, үнэлгээний үр дүнд илэрсэн зөрчил, дутагдлыг арилгах, хариу арга хэмжээ авах тогтолцоо бүрдсэн байна.

	2. 
	
	Илэрсэн зөрчил, дутагдлыг арилгах чиглэлээр хэрэгжүүлсэн арга хэмжээний хэрэгжилт
	Хэрэгжилтийн хувь
	

	1.1/з
	хүүхдийн төлөө сангийн хөрөнгөөр санхүүжүүлж байгаа төсөл, арга хэмжээний ач холбогдол, үр нөлөөний байдалд дүн шинжилгээ хийж, уг дүн шинжилгээний үр дүнд үндэслэн Засгийн газрын тусгай сангийн тухай хуульд заасны дагуу төсөл, арга хэмжээ, санхүүжилтийн хэмжээг тогтоох, зарцуулалтын нээлттэй, ил тод байдлыг хангах зохицуулалтын хэрэгжилтийг сайжруулах;
	Санхүүжилтийн үр нөлөөнд хийсэн дүн шинжилгээний тайлан
	Тайлангийн тоо
	Хүүхдийн төлөө сангийн хөрөнгөөр хэрэгжиж буй төсөл, арга хэмжээний мэдээлэл олон нийтэд нээлттэй, ил тод байдлаар тогтмол мэдээлэгдсэн байна.

	3. 
	
	Үнэлгээний үр дүнд үндэслэн санхүүжилтийн шийдвэрт өөрчлөлт оруулсан төсөл, арга хэмжээ
	Өөрчлөлт орсон төсөл, арга хэмжээний тоо
	

	4. 
	
	Нээлттэй, ил тод мэдээлсэн төсөл
	Ил тод мэдээлсэн төслийн тоо, хувь
	

	1.1/и
	Хүүхэд хамгааллын тухай хуулийн 48 дугаар зүйлийн 48.1 дэх хэсэгт заасан “Хүүхэд хамгааллын нэгдсэн мэдээллийн сан”-г бүрдүүлж, ашиглалтад оруулах;
	Системийн хөгжүүлэлтийг бүрэн хийж, албан ёсоор ашиглалтад хүлээлгэн өгсөн мэдээллийн нэгдсэн сан
	Мэдээллийн системийн тоо 
	Нэгдсэн мэдээллийн санг тогтмол ашигладаг идэвхтэй хэрэглэгчдийн тоо нэмэгдэж, мэдээллийн системийн бодит ашиглалт хангагдсан байна.

	5. 
	
	Нэгдсэн мэдээллийн санд холбогдсон байгууллага
	Байгууллагын тоо
	

	
	
	Хэрэглэгчийн ашиглалтын түвшин (сар бүрийн идэвхтэй хэрэглэгч)
	Идэвхтэй хэрэглэгчийн тоо
	

	1.1/к
	Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд заасны дагуу Монгол Улсын Ерөнхий сайдын аймаг, нийслэлийн Засаг даргатай байгуулах гэрээнд хүүхдийн оролцоонд үндэслэн хүүхэд хамгааллын төлөвлөгөө боловсруулж, батлан хэрэгжүүлэх, шийдвэр гаргах түвшинд хүүхдийн оролцоог хангах механизмыг бүрдүүлэх зохицуулалтыг тусгах;
	Гэрээнд туссан заалт
	Заалтын тоо 
	Аймаг, нийслэлийн Засаг дарга болон Монгол Улсын Ерөнхий сайдын хооронд байгуулах гэрээнд хүүхдийн эрхийг хамгаалах, нөхцөл байдлыг сайжруулах, хамтын ажиллагаа болон хүүхдийн оролцоог хангах зохицуулалт бүрэн тусгагдаж, хэрэгжилт хангагдсан байна.

	
	
	Гэрээнд туссан заалтын хэрэгжилт
	Хэрэгжилтийн хувь
	

	1.1/л
	аймаг, нийслэл, сум, дүүргийн хэмжээнд хүүхдэд ээлтэй, аюулгүй орчны үнэлгээг тогтмол хийж, уг үнэлгээг хийхдээ хүүхдийн оролцоог хангах, үнэлгээний үр дүнд үндэслэн эрсдэлийн түвшингээр эрэмбэлсэн хүүхдэд ээлтэй, аюулгүй орчныг бүрдүүлэх чиглэлээр аж ахуйн нэгжтэй хамтран ажиллах, хэрэгжүүлэх арга хэмжээ, хөрөнгө оруулалтын төлөвлөгөөг боловсруулан зохих журмын дагуу батлуулах, хэрэгжилтэд хяналт тавих;
	Хүүхдийн оролцоотой хийсэн үнэлгээ
	Үнэлгээний тоо
	Хүүхдийн оролцоотой хүүхдэд ээлтэй, аюулгүй орчны үнэлгээ тогтмол хийгдсэн байна.

	6. 
	
	Эрсдэлийн үнэлгээнд үндэслэн баталж хэрэгжүүлсэн хүүхдэд ээлтэй орчны арга хэмжээ
	Арга хэмжээний тоо
	Эрсдэлийн үнэлгээнд үндэслэсэн хүүхдэд ээлтэй орчныг бүрдүүлэх арга хэмжээ хэрэгжсэн байна.

	7. 
	
	Хөрөнгө оруулалтын төлөвлөгөөний хэрэгжилт
	Хэрэгжилтийн хувь
	Хөрөнгө оруулалтын төлөвлөгөөний хэрэгжилт хангагдаж, хүүхдэд ээлтэй орчны нөхцөл сайжирсан байна.

	1.1/м
	аймаг, нийслэлийн хэмжээнд эрсдэлт нөхцөлд байгаа болон хөгжлийн бэрхшээлтэй хүүхдийг хичээлээс гадуурх сургалт, чөлөөт цагийг зөв боловсон өнгөрүүлэх арга хэмжээ, нийгмийн оролцооны хөтөлбөрт тогтмол хамруулах бодлого хэрэгжүүлэх;
	Зохион байгуулсан сургалт, арга хэмжээ, хөтөлбөр
	Сургалт, арга хэмжээ, хөтөлбөрийн тоо
	Зорилтот бүлгийн хүүхдүүд хөгжлийн болон нийгмийн оролцооны хөтөлбөрт тогтмол хамрагдаж, тэдний хөгжих, оролцох боломж нэмэгдсэн байна.

	
	
	Хөтөлбөрт тогтмол хамрагдсан хүүхэд
	Хамрагдалтын хувь
	

	1.1/н
	хүүхэд хамгааллын салбарт ажиллаж байгаа ажилтнуудын сэтгэцийн эрүүл мэндийг дэмжих, ажлаас халшрах хам шинжээс урьдчилан сэргийлэх бодлогыг хэрэгжүүлэх.
	Бодлогын хэрэгжилт
	Хэрэгжилтийн хувь
	Ажилтнуудын сэтгэцийн эрүүл мэнд хамгаалагдаж, ажлын ачаалалтай холбоотой халшрах хам шинж буурсан байна.

	2/Иргэний эрүүл мэндээ хамгаалуулах, эмнэлгийн тусламж, үйлчилгээ авах эрхийн хэрэгжилтийн талаар:

	1.2/а
	эрүүл мэндийн салбарын хууль тогтоомжийн хэрэгжилтийн үр дагаварт хийсэн үнэлгээний тайланд үндэслэн эрүүл мэндийн салбарын стандарт, захиргааны хэм хэмжээний актыг шинэчлэх, эмнэлгийн мэргэжилтэн, эрүүл мэндийн ажилтны эрх зүйн байдлыг тодорхойлох болон шинээр нэвтрүүлж байгаа сувилахуйн болон асрахуйн мэргэшсэн тусламж, үйлчилгээтэй холбоотой эрх зүйн зохицуулалтыг боловсронгуй болгох санал боловсруулах;
	Шинээр болон нэмэлт өөрчлөлт оруулан баталсан захиргааны хэм хэмжээний акт
	Баталсан баримт бичгийн тоо
	Эрүүл мэндийн салбарын эрх зүйн зохицуулалт шинэчлэгдэж, захиргааны хэм хэмжээний актууд батлагдсан байна.

	
	
	Боловсруулж, Монгол Улсын Их Хуралд өргөн мэдүүлсэн хуулийн төсөл
	Хуулийн төслийн тоо
	Эрүүл мэндийн салбарын эрх зүйн орчныг боловсронгуй болгох, шинэ үйлчилгээний хэлбэрийг зохицуулах хуулийн төслийг боловсруулж, Улсын Их Хуралд өргөн мэдүүлсэн байна.

	1.2/б
	хүний эрүүл мэндэд үзүүлэх үр нөлөө нь шинжлэх ухаанаар нотлогдоогүй мэдээллийг олон нийтийн сүлжээгээр цацаж түгээхийг хориглосон хуулийн зохицуулалтын хэрэгжилтийг сайжруулах, мэргэжлийн бус хүмүүсийн олон нийтийн эрүүл мэндэд хор хохирол учруулахуйц асуудлаар төөрөгдүүлсэн мэдээлэл, зар сурталчилгааг нийтэд түгээхийг хориглох, энэ зохицуулалтыг зөрчсөн этгээдэд хүлээлгэх хариуцлага, хэрэгжилтэд хяналт тавих эрх зүйн зохицуулалтыг холбогдох хууль тогтоомжид тусгах санал боловсруулах;
	Хяналт, шалгалтын тайлан
	Хяналт, шалгалтын тоо
	Шинжлэх ухааны үндэслэлгүй эрүүл мэндийн мэдээлэл, төөрөгдүүлсэн сурталчилгаанд тавих хяналт, шалгалт тогтмолжиж, зөрчлийг илрүүлэх, арилгах чадавх сайжирсан байна.

	
	
	Боловсруулж, Монгол Улсын Их Хуралд өргөн мэдүүлсэн хуулийн төсөл
	Хуулийн төслийн тоо
	Нийтийн эрүүл мэндийг хамгаалах, төөрөгдүүлсэн мэдээлэл түгээхийг хориглох болон хариуцлагын зохицуулалтыг тусгасан хуулийн төсөл боловсруулагдаж, Монгол Улсын Их Хуралд өргөн мэдүүлсэн байна.

	1.2/в
	эрүүл мэндийн тогтолцоо, шинжлэх ухааны нотолгоо, эрүүл мэндийн технологийн үнэлгээнд тулгуурлан үндэсний эрүүл мэндийн тусламж, үйлчилгээний багцыг шинээр тодорхойлох;
	Шинэчлэн баталсан тусламж, үйлчилгээний багц
	Баталсан багцын тоо 
	Шинжлэх ухааны нотолгоо болон эрүүл мэндийн технологийн үнэлгээнд тулгуурлан шинэчлэгдсэн тусламж, үйлчилгээний багц батлагдсан байна.

	1.2/г
	нийгмийн эрүүл мэндийн тусламж, үйлчилгээг салбарын тэргүүлэх чиглэл болгож, санхүүжилтийг үе шаттайгаар нэмэгдүүлэх санал боловсруулах, салбар дундын бодлогыг уялдуулах;
	Боловсруулсан санал
	Саналын тоо
	Нийгмийн эрүүл мэндийн тусламж, үйлчилгээний санхүүжилтийг нэмэгдүүлэх, салбар дундын бодлогыг уялдуулах нөхцөл бүрдсэн байна.

	
	
	Салбар дундын бодлогыг сайжруулах чиглэлээр авсан арга хэмжээ
	Арга хэмжээний тоо
	Салбар дундын хамтын ажиллагаа сайжирч, бодлогын уялдаа, хэрэгжилтийн үр дүн нэмэгдсэн байна.

	1.2/д
	төрийн өмчийн эрүүл мэндийн байгууллагад зайлшгүй шаардлагатай эмийн нөөцийн хангалтыг нэмэгдүүлж, эмнэлгийн тусламж, үйлчилгээний чанар, хяналт, хариуцлагын тогтолцоог бэхжүүлэх;
	Шаардлагатай эмийн тасалдалгүй хангалтын түвшин
	Тасалдалгүй хангалтын хувь 
	Төрийн өмчийн эрүүл мэндийн байгууллагын зайлшгүй шаардлагатай эмийн тасалдалгүй хангалт сайжирсан байна.

	
	
	Чанар, хяналт хариуцлагын тогтолцоог бэхжүүлэх чиглэлээр авч хэрэгжүүлсэн арга хэмжээ
	Арга хэмжээний тоо
	Эмнэлгийн тусламж, үйлчилгээний чанар, хяналт, хариуцлагын тогтолцоо бэхэжсэн байна.

	1.2/е
	эрүүл мэндийн анхан шатны тусламж, үйлчилгээг алслагдсан бүс нутагт мэдээллийн технологи, харилцаа холбооны хэрэгслийг ашиглан зайнаас үзүүлэх болон хөдөлгөөнт үйлчилгээний хүртээмжийг нэмэгдүүлэх, “хүн төвтэй” нэгдмэл тусламж, үйлчилгээг хөгжүүлэх, яаралтай түргэн тусламжийн дуудлагын бүртгэл, мэдээллийг сайжруулж, хуурамч дуудлагаас үүдэлтэй хохирлыг нөхөн төлүүлэх механизмыг нэвтрүүлэх;
	Алслагдсан бүсэд хүрсэн зайны болон хөдөлгөөнт тусламж, үйлчилгээнд хамрагдсан хүн
	Хамрагдсан хүний тоо
	Алслагдсан бүс нутгийн иргэдийн эрүүл мэндийн анхан шатны тусламж, үйлчилгээний хүртээмж нэмэгдсэн байна.

	
	
	Анхан шатны тусламж, үйлчилгээг сайжруулах чиглэлээр  хэрэгжүүлсэн арга хэмжээ
	Арга хэмжээний тоо 
	Хүн төвтэй, нэгдмэл анхан шатны тусламж, үйлчилгээний чанар, хүртээмж сайжирсан байна.

	
	
	Механизмыг нэвтрүүлэх чиглэлээр авсан арга хэмжээ
	Арга хэмжээний тоо 
	Яаралтай түргэн тусламжийн дуудлагын бүртгэл, хяналтын тогтолцоо сайжирч, хуурамч дуудлагад хариуцлага тооцох механизм нэвтэрсэн байна.

	1.2/ё
	үйлчлүүлэгчийн хувийн мэдээллийг хамгаалах, нэр төр, алдар хүнд халдашгүй байх эрхийг хангах, мэдээлэл авах болон шийдвэр гаргахад оролцох эрхийг баталгаажуулах, халдварт өвчний шалтгаант ялгаварлан гадуурхалтыг бууруулах, гомдлыг үр дүнтэй шийдвэрлэх механизмыг бэхжүүлэх;
	Үйлчлүүлэгчийн хувийн мэдээллийн нууцлал, хүний эрхийн талаарх хууль тогтоомжийн хэрэгжилтэд хийсэн хяналт шинжилгээ
	Хяналт шалгалтын тоо
	Үйлчлүүлэгчийн хувийн мэдээлэл, хүний эрхийг хамгаалах хууль тогтоомжийн хэрэгжилт сайжирсан байна.

	
	
	Хяналт шинжилгээний үр дүнд үндэслэн хэрэгжилтийг сайжруулахаар авсан арга хэмжээ
	Арга хэмжээний тоо
	Хяналт шинжилгээний мөрөөр зөрчил, дутагдлыг арилгах арга хэмжээ хэрэгжсэн байна.

	
	
	Өвчний шалтгаант ялгаварлан гадуурхалтыг бууруулах, гомдлыг үр дүнтэй шийдвэрлэх чиглэлээр авсан арга хэмжээ
	Арга хэмжээний тоо 
	Халдварт өвчний шалтгаант ялгаварлан гадуурхалт буурч, үйлчлүүлэгчийн эрх хамгаалагдсан байна.

	
	
	Гомдол шийдвэрлэлт
	Шийдвэрлэсэн гомдлын хувь
	Үйлчлүүлэгчийн гомдлыг шуурхай, үр дүнтэй шийдвэрлэх тогтолцоо сайжирсан байна.

	1.2/ж
	эрүүл мэндийн зардалд иргэнээс гарах хувийн төлбөр болон Монгол Улсад эмчлэх боломжгүй өвчний улмаас гадаад улсад эмчилгээ хийлгэхтэй холбоотой өрхийн санхүүгийн дарамтыг бууруулах бодлогын шийдлийг боловсруулах;
	Боловсруулсан бодлогын шийдлийн талаарх санал
	Саналын тоо
	Иргэн, өрхийн эрүүл мэндийн тусламж, үйлчилгээтэй холбоотой санхүүгийн дарамтыг бууруулах бодлогын шийдлийг боловсруулсан байна.

	1.2/з
	Эрүүл мэндийн даатгалын сангаас хөнгөлөлт олгох шаардлагатай эмийн нэр, төрөл, хүртээмжийг бодит хэрэгцээнд нийцүүлэн нэмэгдүүлж, даатгуулагчаас гарах эмийн зардлыг бууруулах бодлогыг үе шаттай хэрэгжүүлэх;
	Хөнгөлөлттэй эмийн нэр төрөл, чанар, хүртээмж нэмэгдсэн түвшин
	Нэр төрлийн тоо, чанар, хүртээмжийн хувь 
	Эрүүл мэндийн даатгалаар хөнгөлөх эмийн нэр төрөл, хүртээмж нэмэгдэж, даатгуулагчийн эмийн хүртээмж сайжирсан байна.

	
	
	Даатгуулагчаас гарах эмийн зардлыг бууруулах чиглэлээр хэрэгжүүлсэн арга хэмжээ
	Арга хэмжээний тоо
	Даатгуулагчаас гарах эмийн зардал буурч, эмийн санхүүгийн ачаалал багассан байна.

	
	
	Даатгуулагчаас гарах эмийн зардлыг бууруулах чиглэлээр хэрэгжүүлсэн арга хэмжээний хэрэгжилт
	Хэрэгжилтийн хувь
	

	1.2/и
	Эрүүл мэндийн даатгалын ерөнхий газраас эрүүл мэндийн тусламж, үйлчилгээ үзүүлэгч байгууллагыг сонгох, хамтран ажиллах гэрээ байгуулахдаа тухайн байгууллагын менежмент, нийгмийн хариуцлага, хүний нөөцийн чадавх, дэд бүтэц, санхүүгийн үр ашиг, төсөв, хөрөнгө оруулалтын боломж зэргийг харгалзан үздэг байх шалгуур, стандартыг баталж, мөрдүүлэх;
	Баталсан эрх зүйн баримт бичиг
	Баталсан баримт бичгийн тоо
	Эрүүл мэндийн тусламж, үйлчилгээ үзүүлэгч байгууллагыг сонгох шалгуур, стандартын хэрэгжилт сайжирч, байгууллагын менежмент, чанар, хариуцлагад суурилсан сонгон шалгаруулалтын тогтолцоо бүрдсэн байна.

	
	
	Баталсан эрх зүйн баримт бичгийн хэрэгжилт
	Хэрэгжилтийн хувь
	

	1.2/к
	эрүүл мэндийн салбарт хүний хувийн мэдээллийг хамгаалах асуудал, биометрик мэдээллийн талаарх Хүний хувийн мэдээлэл хамгаалах тухай хуулийн зохицуулалтыг боловсронгуй болгох санал боловсруулах;
	Боловсруулж, Монгол Улсын Их Хуралд өргөн мэдүүлсэн хуулийн төсөл
	Хуулийн төслийн тоо
	Эрүүл мэндийн салбар дахь хүний хувийн болон биометрик мэдээллийг хамгаалах эрх зүйн зохицуулалтыг боловсронгуй болгох хуулийн төсөл боловсруулагдаж, Монгол Улсын Их Хуралд өргөн мэдүүлсэн байна.

	1.2/л
	Монгол Улсын Засгийн газрын 2024 оны 03 дугаар сарын 06-ны өдрийн 100 дугаар тогтоол, Эрүүл мэндийн сайд, Цахим хөгжил, инновац, харилцаа холбооны сайдын 2025 оны А/130, А/58 дугаар хамтарсан тушаалд заасны дагуу эрүүл мэндийн тусламж, үйлчилгээний программ хангамжид тавих шаардлагыг хангасан эсэхэд үнэлгээ хийж, шаардлагад нийцүүлэх, эрүүл мэндийн мэдээллийн нэгдсэн санг бүрдүүлэх ажлыг эрчимжүүлэх;
	Хийсэн үнэлгээ
	Үнэлгээний тоо
	Эрүүл мэндийн мэдээллийн системийн зөрчлийг илрүүлэн арилгаж, стандартын хэрэгжилт сайжирч, нэгдсэн мэдээллийн сан бүрдүүлэх ажил эрчимжсэн байна.

	
	
	Арилгасан зөрчил
	Арилгасан зөрчлийн төрөл, тоо
	

	
	
	Нэгдсэн мэдээллийн санг бүрдүүлэх чиглэлээр хэрэгжүүлсэн арга хэмжээ
	Арга хэмжээний тоо
	

	1.2/м
	эмнэлгийн мэргэжилтэн, эрүүл мэндийн ажилтны цалин хөлс, ажлын нөхцөлийг санхүүжилтийн шинэчлэл, ажлын гүйцэтгэл, үйлчилгээний чанар, хүний нөөцийн бодлоготой уялдуулан цогцоор нь сайжруулах, ажлын ачааллыг тэнцвэржүүлэхэд чиглэсэн бодлого боловсруулах.
	Эмч, эмнэлгийн ажилтны цалин хөлс, ажлын нөхцөл, ачааллыг тэнцвэржүүлэх чиглэлээр боловсруулсан бодлого
	Боловсруулсан бодлогын баримт бичгийн тоо
	Эмч, эмнэлгийн ажилтны цалин хөлс, ажлын нөхцөл, ажлын ачааллыг тэнцвэржүүлэх, гүйцэтгэл болон үйлчилгээний чанарт суурилсан хүний нөөцийн бодлого боловсруулагдсан байна.

	3/Шүүх шинжилгээ ба хүний эрхийн талаар:

	1.3/а
	Шүүх шинжилгээний тухай хуулийн хэрэгжилтийн үр дагаварт үнэлгээ хийж, хүний эрх, эрх чөлөөг зөрчих эрсдэлтэй шүүх шинжилгээний тодорхой төрлийн үйл ажиллагааны эрх зүйн зохицуулалтыг боловсронгуй болгох санал боловсруулах; 

	Хэрэгжилтийн үр дагаврын үнэлгээний тайлан
	Үнэлгээний тайлангийн тоо
	Шүүх шинжилгээний тухай хуулийн хэрэгжилт, хүний эрхэд үзүүлж буй нөлөөллийг үнэлсэн дүн шинжилгээ хийгдсэн байна.

	
	
	Боловсруулж, Монгол Улсын Их Хуралд өргөн мэдүүлсэн хуулийн төсөл
	Хуулийн төслийн тоо
	Шүүх шинжилгээний үйл ажиллагаанд хүний эрх, эрх чөлөөг хамгаалах эрх зүйн зохицуулалтыг боловсронгуй болгох хуулийн төсөл боловсруулагдаж, Монгол Улсын Их Хуралд өргөн мэдүүлсэн байна.

	1.3/б
	шүүх шинжилгээний байгууллагаас хийх шинжилгээний арга зүйн зааврыг шинжилгээний төрөл тус бүрээр үндэсний стандарт болгон боловсруулж, баталгаажуулах;
	Баталсан стандарт
	Баталсан стандартын тоо
	Шүүх шинжилгээний арга зүйн нэгдсэн стандарт боловсруулж, мөрдсөнөөр шинжилгээний чанар, арга зүйн нэгдмэл байдал сайжирсан байна.

	1.3/в
	хүний сэтгэцэд учирсан хор уршгийн зэрэглэл тогтоох шинжилгээ, цогцост шинжилгээ хийх үеийн дуу-дүрсний бичлэг, шинжилгээний обьектыг хадгалах, ашиглах, архивлах, устгах журмыг баталж, мөрдүүлэх;
 

	Баталж, мөрдүүлсэн журам
	Баталсан журмын тоо
	Шинжилгээний үйл ажиллагаанд дуу-дүрсний бичлэг болон шинжилгээний объектыг хадгалах, ашиглах, архивлах, устгах үйл ажиллагаанд нэгдсэн журам мөрдөгдөж, хүний эрхийн баталгаа хангагдаж, нотлох баримтын хамгаалалт сайжирсан байна.

	1.3/г
	шүүх анагаах ухааны шинжилгээний лаборатори, бүсийн төв болон аймаг, дүүргийн шүүх шинжилгээний нэгжийг стандартын шаардлага хангасан байртай болгох, техник, тоног төхөөрөмжөөр хангах асуудлыг үе шаттайгаар шийдвэрлэж, шинжилгээний төрөл, үйлчилгээний хүртээмжийг нэмэгдүүлэх;
	Стандартын шаардлага хангасан байр
	Байрны тоо
	Шүүх шинжилгээний байгууллагын орчин, нөхцөл стандартын шаардлагад нийцэж, орон нутаг дахь үйлчилгээний хүртээмж сайжирсан байна.

	
	
	Лаборатори, тоног төхөөрөмжийн шинэчлэл
	Хувь
	Шүүх шинжилгээний лаборатори, техник, тоног төхөөрөмжийн чадавх сайжирч, шинжилгээний төрөл, чанар, хүртээмж, шуурхай байдал нэмэгдсэн байна.

	1.3/д
	алба хаагчдын ажлын ачаалал, шинжилгээний төрөл, үйл ажиллагааны онцлогийг харгалзан орон тоог нэмэгдүүлэх, нийгэм, эдийн засгийн баталгааг тэдний хэрэгцээ, шаардлагад нийцүүлэн сайжруулах, сэтгэцийн эрүүл мэндийг хамгаалах хөтөлбөр боловсруулж, хэрэгжүүлэх.
	Ажлын байрны зураг авалт, чиг үүргийн шинжилгээ хийсэн тайлан
	Тайлангийн тоо
	Алба хаагчдын ажлын ачаалал, чиг үүрэгт суурилсан хүний нөөцийн хэрэгцээ тодорхой болж, орон тооны төлөвлөлт сайжирсан байна.

	
	
	Боловсруулж, баталсан хөтөлбөр
	Баталсан хөтөлбөрийн тоо 
	Алба хаагчдын нийгэм, эдийн засгийн баталгаа, сэтгэцийн эрүүл мэндийг хамгаалах цогц хөтөлбөр хэрэгжиж эхэлсэн байна.

	4/Олон нийтийн мэдэх эрхийн төлөв байдлын талаар:

	1.4/а
	Нийтийн мэдээллийн ил тод байдлын тухай хууль, Төрийн болон албаны нууцын тухай хууль, Байгууллагын нууцын тухай хууль, Хүний хувийн мэдээлэл хамгаалах тухай хуулиар тогтоосон мэдээллийн төрөл, зааг, ялгаа, агуулгын онцлогийг тодорхой болгож, хууль хоорондын уялдаа холбоог хангах чиглэлээр эрх зүйн зохицуулалтыг боловсронгуй болгох санал боловсруулах;
	Судалгаа, дүн шинжилгээнд үндэслэн боловсруулсан хуулийн төсөл
	Хуулийн төслийн тоо
	Мэдээллийн ангилал болон эрх зүйн зохицуулалтын уялдаа, тодорхой байдал сайжрах нөхцөл бүрдсэн байна.



	1.4/б
	мэдээлэл хайх, хүлээн авах эрхийг хязгаарлах зарчим, шалгуурт нийцсэн эсэхийг шалгасны үндсэн дээр мэдээллийг төрийн нууцад хамааруулах, уг ажиллагаанд олон нийтийн оролцоотой, хараат бус хяналтын тогтолцоог бүрдүүлэх, мэдээллийг төрийн нууцаас гаргах эрх зүйн зохицуулалтыг мэдэх эрхийг хангах суурь зарчимд нийцүүлэн боловсронгуй болгох талаар санал боловсруулах;
	Эрх зүйн зохицуулалтыг боловсронгуй болгох талаар боловсруулсан санал

	Саналын тоо

	Мэдээллийг төрийн нууцад хамааруулах болон төрийн нууцаас гаргах эрх зүйн зохицуулалтын ил тод, үндэслэлтэй байдал сайжирч, мэдээлэл авах эрхийн баталгаа бэхэжсэн байна.



	1.4/в
	Нийтийн мэдээллийн ил тод байдлын тухай хуулийн хэрэгжилтийг зохион байгуулах, үнэлэх, хяналт тавих чиг үүрэг бүхий бие даасан, тогтвортой бүтэц (зөвлөл)-ийн эрх зүйн үндэс, бүтэц, зохион байгуулалтыг боловсронгуй болгох болон мэдээлэл авах хүсэлтэд хариу өгөх, мэдээлэл өгөхөөс татгалзсан үндэслэлийг тайлбарлах, шийдвэрийн эрх зүйн үндэслэл, зайлшгүй болон тохирсон байдлыг нотлох, татгалзсан шийдвэрийг шуурхай, үр дүнтэй хянах чиглэлээр эрх зүйн зохицуулалтыг боловсронгуй болгох санал боловсруулах;
	Боловсруулж, Монгол Улсын Их Хуралд өргөн мэдүүлсэн хуулийн төсөл
	Хуулийн төслийн тоо
	Нийтийн мэдээллийн ил тод байдлыг хангах эрх зүйн зохицуулалтын хэрэгжилт, хяналтын тогтолцоог сайжруулах нөхцөл бүрдсэн байна.


	1.4/г
	мэдээлэл өгөхөөс үндэслэлгүй татгалзсан, мэдээллийг хууль бусаар хязгаарлалттай, хаалттай ангилалд хамааруулсан, мэдээлэл гаргаж өгөх хугацааг үндэслэлгүйгээр хэтрүүлсэн нийтийн мэдээлэл хариуцагчид хариуцлага хүлээлгэх зохицуулалтыг Зөрчлийн тухай хуульд тусгах асуудлыг судалж, санал боловсруулах; 
	Судалгаа, дүн шинжилгээнд үндэслэн боловсруулж, Монгол Улсын Их Хуралд өргөн мэдүүлсэн хуулийн төсөл
	Хуулийн төслийн тоо
	Нийтийн мэдээллийн ил тод байдлыг зөрчсөн тохиолдолд хүлээлгэх хариуцлагын эрх зүйн зохицуулалтыг Зөрчлийн тухай хуульд тусгах нөхцөл бүрдсэн байна.


	1.4/д
	нийтийн мэдээлэл хариуцагчийн нээлттэй мэдээллийн сан, систем болон цахим хуудсанд байршуулсан мэдээлэл нь нийтийн мэдэх эрхийг бодитоор хангах нөхцөлийг бүрдүүлэх.
	“Веб контентын хүртээмжийг нэмэгдүүлэх аргачлал (WCAG 2.1 зөвлөмж)”-д нийцүүлсэн нээлттэй мэдээллийн сан, систем
	Нийцүүлсэн нээлттэй мэдээллийн сан, системийн тоо
	“Веб контентын хүртээмжийг нэмэгдүүлэх аргачлал (WCAG 2.1 зөвлөмж)”‑ыг нэвтрүүлж, хэрэгжилтийг үнэлснээр нээлттэй мэдээллийн хүртээмж, ойлгомжтой байдал сайжирч, иргэдийн мэдэх эрхийн хэрэгжилт сайжирсан байна.


	
	
	мэдээллийн ил тод байдлыг зөвхөн мэдээлэл нийтэлсэн эсэхээр бус иргэдийн хэрэглээ, мэдээллийн хүртээмж, ойлгомжтой байдлыг харгалзан үнэлэх чиглэлээр хэрэгжүүлсэн арга хэмжээ
	Арга хэмжээний тоо
	

	5/Хүний эрх хамгаалагчийн эрхийн хэрэгжилтийн талаар:

	1.5/а
	Хүний эрх хамгаалагчийн эрх зүйн байдлын тухай хуулийн 9 дүгээр зүйлд заасан “Төрийн байгууллага, албан тушаалтан, хуулийн этгээдийн нийтлэг үүрэг”-ийн хэрэгжилтийг хангах асуудлаар шийдвэр гаргах;
	Хуулийн хэрэгжилтийг хангах асуудлаар баталсан Монгол Улсын Засгийн газрын тогтоол
	Тогтоолын тоо
	Хүний эрх хамгаалагчийн эрхийг хүндэтгэх, хангах, хамгаалах байгууллага, албан тушаалтан, хуулийн этгээдийн хариуцлагатай байдал сайжирсан байна.

	
	
	Монгол Улсын Засгийн газрын тогтоолын хэрэгжилт                                             
	Хэрэгжилтийн хувь     
	

	1.5/б
	төрийн байгууллагын дотоод үйл ажиллагаанд хамаарах дүрэм, журам, сургалтын хөтөлбөрт хүний эрх хамгаалагчийн үйл ажиллагаанд хүндэтгэлтэй хандах, дэмжлэг үзүүлэх, хуульд заасан үүргээ хэрэгжүүлэхэд нь саад учруулахгүй байх үүргийг тусгаж, албан хаагчдын хөдөлмөрийн гэрээ, гүйцэтгэлийн төлөвлөгөө, үнэлгээтэй нь уялдуулах;
	Дотоод үйл ажиллагааны дүрэм, журам, сургалтын хөтөлбөрт хуульд заасан шаардлагыг тусгасан байгууллага


	Байгууллагын тоо/ эзлэх хувь
	Холбогдох хууль тогтоомжийн хүрээнд хэрэгжүүлсэн хүний эрх хамгаалагчийн үйл ажиллагааг хүндэтгэх, дэмжлэг үзүүлэх эрх зүйн орчин боловсронгуй болсон байна.

	1.5/в
	хүний эрх хамгаалагчид учирсан болон учирч болзошгүй дарамт, заналхийлэл, удаан хугацаанд үргэлжилсэн стрессээс үүдэх сэтгэл зүйн ачааллыг бууруулах, сэтгэл зүйн болон хууль зүйн зөвлөгөө, мэдээлэл, дэмжлэг үзүүлэх үйлчилгээг бий болгох;
	Сэтгэл зүйн болон хууль зүйн зөвлөгөө, мэдээлэл, дэмжлэг үзүүлэх үйлчилгээ
	Үйлчилгээний төрөл
	Хүний эрх хамгаалагчийн аюулгүй байдал, сэтгэл зүйн хамгаалалт сайжирч, дэмжлэг авах боломж нэмэгдсэн байна.


	
	
	Хүний эрх хамгаалагчийг хамгаалах, дэмжих чиглэлээр хэрэгжүүлсэн арга хэмжээ
	Арга хэмжээний тоо
	

	
	
	Салбар, орон нутгийн хэмжээнд сэтгэл зүйн болон хууль зүйн зөвлөгөө, дэмжлэг үзүүлэх үйлчилгээнд хамрагдсан хүний эрх хамгаалагч
	Хамрагдсан хүний эрх хамгаалагчийн тоо
	

	1.5/г
	төрийн албан хаагчийн богино болон дунд хугацааны сургалтын хөтөлбөрт “хүний эрх хамгаалагчийн эрхийг хамгаалах” агуулгыг тусгах.
	Агуулгыг тусгасан хөтөлбөр
	Агуулгын эзлэх хувь
	Хүний эрх хамгаалагчийн эрх, үйл ажиллагааг хүндэтгэх хамгаалах мэдлэг, хандлага сайжирсан байна.

	6/Жендэрийн эрх тэгш байдлыг хангахад эрэгтэйчүүдэд тулгамдаж байгаа асуудлын талаар:

	1.6/а
	гэр оронгүй, тэнэмэл амьдралтай иргэдийн талаарх албан ёсны тодорхойлолт гаргаж, бүртгэлжүүлэх, тэдэнд чиглэсэн нийгмийн хамгааллын үйлчилгээг хөгжүүлэх;
	Батлагдсан албан ёсны тодорхойлолт, бүртгэлийн журам
	Баримт бичгийн тоо
	Гэр оронгүй, тэнэмэл амьдралтай иргэдийг албан ёсоор тодорхойлох, бүртгэх тогтолцоо бүрдэж, тэдэнд чиглэсэн нийгмийн хамгааллын үйлчилгээний хүртээмж, хамрагдалт сайжирсан байна.


	
	
	Гэр оронгүй, тэнэмэл амьдралтай иргэдийн нэгдсэн бүртгэлийн сан
	Бүртгэлийн сангийн тоо
	

	
	
	Бүртгэлд хамрагдсан иргэд
	Хамрагдсан иргэдийн тоо
	

	
	
	Нийгмийн хамгааллын үйлчилгээнд хамрагдсан иргэд
	Хамрагдсан иргэдийн тоо, хувь
	

	
	
	Гэр оронгүй, тэнэмэл амьдралтай иргэдэд чиглэсэн нийгмийн хамгааллын хүрээнд үзүүлсэн үйлчилгээ
	Үйлчилгээний төрөл,
Үйлчилгээ үзүүлсэн тоо
	

	
	
	Нийгэмшүүлэх арга хэмжээнд хамрагдсан иргэд
	Хамрагдсан иргэдийн тоо
	

	1.6/б
	Жендэрийн эрх тэгш байдлыг хангах салбар дундын стратеги төлөвлөгөө (2022–2031)-нд бүх төрлийн донтолтыг бууруулах болон ганц бие малчин эрэгтэйчүүдэд тулгамдаж байгаа асуудлыг шийдвэрлэх зорилтот арга хэмжээг тусган, үе шаттайгаар хэрэгжүүлэх;
	Төлөвлөгөөнд тусгасан зорилтот арга хэмжээ
	Арга хэмжээний тоо
	Донтолтоос урьдчилан сэргийлэх арга хэмжээний үр нөлөө сайжирч, ганц бие малчин эрэгтэйчүүдэд үзүүлэх дэмжлэг, үйлчилгээний хүртээмж нэмэгдэн, жендэрийн эрх тэгш байдлыг хангах салбар дундын бодлогын хэрэгжилт, уялдаа холбоо сайжирсан байна.

	
	
	Стратеги төлөвлөгөөнд тусгагдаж хэрэгжүүлсэн зорилтот арга хэмжээ 
	Арга хэмжээний тоо
	

	
	
	Зорилтот үйлчилгээний хамрагдалт
	Хамрагдсан хүний тоо
	

	
	
	Зорилтот арга хэмжээний хэрэгжилт
	Хэрэгжилтийн хувь
	

	1.6/в
	“сургуульд хамрагдаагүй”, “сургуулиас гадуур”, “огт суралцаагүй”, “сургууль завсардсан” зэрэг нэр томьёог нэг мөр болгож салбар дундын мэдээллийн нэгдсэн санг бий болгох, сургууль завсардалт, сургалтын хоцрогдлыг эрт илрүүлэх, бууруулах, суурь шалтгааныг арилгахад чиглэсэн зорилтот хөтөлбөр боловсруулж, хэрэгжүүлэх;
	Сургууль завсардалт, сургалтын хоцрогдлыг бууруулах, суурь шалтгааныг илрүүлэхэд хийсэн судалгаа
	Хийсэн судалгааны тоо
	Сургууль завсардалт, сургалтын хоцрогдол буурч, сурч боловсрох эрхийн хэрэгжилт сайжирсан байна.


	
	
	Боловсруулж, баталсан зорилтот хөтөлбөр
	Баталсан хөтөлбөрийн тоо
	

	
	
	Хөтөлбөрийн дагуу хэрэгжүүлсэн арга хэмжээ
	Арга хэмжээний тоо
	

	
	
	Сургуульд хамрагдаагүй, завсардсан хүүхдийн насны бүлэг, хүйс, оршин суугаа газар, хөгжлийн бэрхшээлээр ангилан бүртгэсэн статистик мэдээлэл
	Статистик мэдээллийн тоо

	

	
	
	Ашиглалтад оруулсан салбар дундын мэдээллийн нэгдсэн сан
	Мэдээллийн сангийн тоо
	

	
	
	Сургууль завсардалт, сургалтын хоцрогдлын суурь шалтгааныг бууруулах чиглэлээр хэрэгжүүлсэн арга хэмжээ
	Арга хэмжээний тоо, 
Бууралтын хувь
	

	1.6/г
	сэргээн засах тусламж, үйлчилгээний хүний нөөцийг нэмэгдүүлэх чиглэлээр сэтгэл зүйч, нийгмийн ажилтан, донтох эмгэгийг даван туулагчдыг зөвлөгч болгон бэлтгэж, ажиллуулах тогтолцоог бүрдүүлэх, аймаг, сум, дүүрэгт нийгэм, хамт олонд түшиглэсэн сэтгэцийн болон донтох эмгэгийн сэргээн засах тусламж, үйлчилгээг хөгжүүлэх хөтөлбөр боловсруулж, хэрэгжүүлэх;
	Зөвлөгч болгон бэлтгэсэн сэтгэл зүйч, нийгмийн ажилтан, даван туулагч 
	Бэлтгэгдсэн зөвлөгчийн тоо
	Нийгэм, хамт олонд түшиглэсэн сэтгэцийн болон донтох эмгэгийн сэргээн засах тусламж, үйлчилгээний хүртээмж нэмэгдэж, сэтгэцийн болон донтох эмгэгтэй хүний тоо буурсан байна.

	
	
	Боловсруулж, баталсан хөтөлбөр
	Баталсан хөтөлбөрийн тоо
	

	
	
	Баталсан хөтөлбөрийн дагуу хэрэгжүүлсэн арга хэмжээ
	Арга хэмжээний тоо
	

	
	
	Сэргээн засах тусламж, үйлчилгээний хүртээмж, хэрэгжилт
	Хэрэгжилтийн хувь
	

	
	
	Үйлчилгээнд хамрагдсан иргэд
	Хамрагдсан хүний тоо
	

	1.6/д
	хязгаарлагдмал орчинд ажил гүйцэтгэхтэй холбоотой аюулгүй ажиллагааны тусгай журам, стандарт, техникийн зохицуулалтыг боловсруулан баталж, мөрдүүлэх;
	Баталсан журам, стандарт, техникийн зохицуулалт
	Баталсан журам, стандарт, техникийн зохицуулалтын тоо
	Хязгаарлагдмал орчинд ажил гүйцэтгэх аюулгүй ажиллагааны журам, стандарт, техникийн зохицуулалтыг батлан хэрэгжүүлснээр  ажилтнуудын аюулгүй байдал хангагдаж, хөдөлмөрийн осол, эрсдэл буурсан байна.

	
	
	Баталсан журам, стандарт, техникийн зохицуулалтын хэрэгжилт
	Хэрэгжилтийн хувь
	

	
	
	Аюулгүй ажиллагааны сургалтад хамрагдсан ажилтан
	Хамрагдсан хүний тоо
	

	
	
	Үйлдвэрлэлийн осол, мэргэжлээс шалтгаалсан өвчний тохиолдлын түвшний бууралт
	Бууралтын хувь
	

	1.6/е
	хөдөлмөрийн аюулгүй байдал, эрүүл ахуйн стандартуудын давхардал, хийдлийг арилгаж, нэгдсэн бүртгэл, ангиллыг шинэчлэх, техникийн зохицуулалтыг батлах; 
	Баталсан стандарт, журам, техникийн зохицуулалт
	Баталсан стандарт, журам, техникийн зохицуулалтын тоо
	Хөдөлмөрийн аюулгүй байдал, эрүүл ахуйн стандартын давхардал, хийдлийг арилган шинэчлэн баталж, тэдгээрийг байгууллагуудад үр дүнтэй мөрдүүлснээр стандартын хэрэгжилт сайжирч, ажлын байрны аюулгүй байдал хангагдсан байна.

	
	
	Нэгдсэн бүртгэл, ангилал шинэчилсэн байдал
	Мэдээллийн нэгдсэн сангийн тоо
	

	
	
	Баталсан стандарт, техникийн зохицуулалтын хэрэгжилт 
	Хэрэгжилтийн хувь
	

	1.6/ё
	амиа хорлох оролдлогыг бууруулах, урьдчилан сэргийлэх хариу арга хэмжээний төлөвлөгөөг баталж, хэрэгжүүлэх.
	Амиа хорлох оролдлогыг бууруулах, урьдчилан сэргийлэх хариу арга хэмжээний талаар  баталсан төлөвлөгөө 
	Баталсан төлөвлөгөөний тоо 
	Амиа хорлох оролдлогоос урьдчилан сэргийлэх цогц төлөвлөгөөг баталж, хэрэгжүүлснээр сэтгэл зүйн үйлчилгээний чанар, хүртээмж сайжирч, амиа хорлох оролдлого болон нас баралтын түвшин буурсан байна.

	
	
	Төлөвлөгөөний дагуу хэрэгжүүлсэн арга хэмжээ
	Арга хэмжээний тоо
	

	
	
	Сэтгэл зүйн үйлчилгээнд хамрагдсан хүн
	Хамрагдсан хүний тоо
	

	
	
	Сэтгэл зүйчээр ажиллах орон тооны өсөлт
	Өсөлтийн хувь
	

	
	
	Амиа хорлох оролдлогын түвшний бууралт
	Бууралтын хувь
	

	
	
	Амиа хорлолтоос шалтгаалсан нас баралтын түвшний бууралт
	Бууралтын хувь
	

	
	
	Урьдчилан сэргийлэхэд чиглэсэн арга хэмжээнд хамрагдсан иргэд
	Иргэдийн тоо

